Predkladacia správa

Informácia z 99. zasadnutia Bezpečnostnej rady SR zo dňa 5. apríla 2017 bola vypracovaná v súlade s ustanovením § 4 ods. 1 písm. f) zákona č. 110/2004 Z. z. o fungovaní Bezpečnostnej rady Slovenskej republiky v čase mieru, podľa ktorého predseda Bezpečnostnej rady SR informuje vládu SR o priebehu zasadania Bezpečnostnej rady SR a predkladá jej uznesenia prijaté Bezpečnostnou radou SR.
Bezpečnostná rada SR rokovala pod vedením jej predsedu pána Roberta Fica. Zo zasadnutia boli ospravedlnení podpredseda vlády a minister vnútra SR pán Robert Kaliňák, minister hospodárstva SR pán Peter Žiga. Pán predseda Bezpečnostnej rady SR navrhol prerokovanie bodov programu 4. a 5. spoločne v jednom bode z dôvodu ich obsahovej súvislosti. Bezpečnostná rada SR súhlasila s navrhnutým programom a rokovala o jeho jednotlivých bodoch s nasledovnými závermi.
Predkladaný materiál nemá vplyv na rozpočet verejnej správy, na podnikateľské prostredie, na životné prostredie, na informatizáciu spoločnosti, ani žiadne sociálne vplyvy.
Vzhľadom na skutočnosť, že predkladaný materiál má informatívny charakter, nebolo k nemu vykonané medzirezortné pripomienkové konanie. 

